钦定古今图书集成/明伦汇编/氏族典/第360卷 > 《方前林氏家谱序》黄儒炳
## 钦定古今图书集成/明伦汇编/氏族典/第360卷 > 《方前林氏家谱序》黄儒炳

予膺上命，典试南畿。竣事日，太学林生国佐持其所
修《家谱》，乞予一言弁首，以诏后人。按《谱》，林氏受姓出
于殷少师比干，后迨籍仁和。君志公初判宣州，继刺
池州，告最，时南宋初也。寻隐天台，便道过宁，谒族故
御史天霄公墓，游方前凤潭，慕其幽雅，命子文宁筑
室为居。由是文宁公遂为方前始迁之祖。历五世，良
辅公赘居同里之陈嶴；又二世，及明福建汀州郡守
公讳思英者，始事修谱，数百年，世系得有考证。又百
馀年，弘治间，县尹朝泰、庠生仲坤嗣修之。迄今又百
馀年，国佐承祖命谋于族人，复嗣修之。今所存谱牒
是也。夫国有史，家有谱。谱者，史之流也。按凡例，修国
史者必知《春秋》之义，然后可以明人“道而正国体；修
家谱者，亦当知《春秋》之义，然后可以明人伦而正风
俗。”可谓得其意矣。予谓欲明《春秋》之义，莫先于辨是
非，究明一体之学。良知者，是非之公，自圣贤以至途
人，皆所同具，无是非之心，非人也。良知者，天地之灵
气，原与万物同体。手足痿痹则为不仁，灵气有所不
贯也。有人于此，以县“宇为家，以昊天为祖，以四海为
兄弟，以万物芸芸为同体，谁曰不可？故同之则楚越
一家，以其心之同也；异之则肝胆易处，以其心之异
也。”今夫聚族而居，父子伯叔兄弟咸在，出入则同吉凶庆吊则同序，事则同堂，会食则同席。由是而返，共
所自始。一体相授，俨然如将见之，以其《谱》之存也。古
者敦睦以合族，君子难之。夫合族之难，非合之难也；
以身范俗之难也。非身范俗之难也，能以族范身之
难也。故勇可以夺三军，而不可以加九族；力可以抗
万乘，而不可以藐周亲。顾躬行何如耳。子也既明一
体之义，以身为范，不患出之无本，一人倡之，众皆和
之，使伯叔兄弟共明一体之学，以其所范“概于子之
身，一体相承，绳绳不绝，人伦可明，风俗可正，以实行
将之，不徒科条粉饰之具，始足称善耳。”予故乐而道
之。

《唐书林攒传》：攒母亡，自埏甓作冢庐，其右有白乌来，
甘露降，诏作二阙于母墓前，又表其闾蠲徭役，时号
“阙下林家。”

《续文献通考》：“林披生九子，皆为刺史，闽中号‘九牧’。”林
氏，蕴其第九子也。

《唐书林蕴传》：蕴辩给。尝有姓崔者，矜氏族，蕴折之曰：
“崔杼弑齐君。”林放问：“礼之本优劣何如耶？”其人俯首
不能答。

《续文献通考》：“林冲之，莆田人。靖康初，为主客郎中，使
金，不屈而死。子都，以进士调福建茶司干官，为乱兵
所杀。从子震，以进士仕至秘书少监，不附二蔡有声。
崇宁、大观间，霆以进士为敕命所删定官，诋绍兴和
议，废放而死，莆人称忠义林氏。